**Predkladacia správa**

„Trvalý finančný mechanizmus na implementáciu Národnej stratégie rozvoja cyklistickej dopravy a cykloturistiky v Slovenskej republike“ (ďalej len „TFM“) sa predkladá na rokovanie vlády SR v súlade s uznesením vlády SR č. 223/2013, bod B.2.

TFM predstavuje nástroj na postupné napĺňanie vízie Národnej stratégie rozvoja cyklistickej dopravy a cykloturistiky v SR, ktorej snahou je dosiahnutie uznania cyklistickej dopravy ako rovnocenného účastníka cestnej premávky a jej integrácia s ostatnými druhmi dopravy a zároveň posilnenie cykloturistiky ako dôležitého segmentu cestovného ruchu. Je potrebné vytvoriť trvalý mechanizmus na zabezpečenie financovania rozvoja cyklistickej dopravy a cykloturistiky v SR a zabezpečiť účelové viazanie finančných prostriedkov na výstavbu bezpečnej cyklistickej infraštruktúry.

Predkladaný materiál navrhuje možnosti financovania rozvoja cyklistickej dopravy a cykloturistiky v Slovenskej republike nielen z fondov EÚ, ale predovšetkým zo štátnych zdrojov.

Uplatnením TFM na úrovni štátu, samosprávnych krajov i jednotlivých miest a obcí možno postupne dosiahnuť efektívne začlenenie cyklistickej dopravy do dopravných systémov, čo povedie k redukcii negatívnych dôsledkov automobilovej dopravy a k celkovému zlepšeniu životného prostredia. Cyklistická doprava sa tak môže aj na Slovensku stať dôležitým prvkom trvalo udržateľného rozvoja mobility.

Implementácia TFM bude mať negatívne vplyvy na verejné financie, pozitívne vplyvy na podnikateľské prostredie, životné prostredie, informatizáciu spoločnosti a pozitívny sociálny vplyv.

TFM bol predmetom medzirezortného pripomienkového konania, jeho vyhodnotenie je súčasťou predkladaného materiálu.

Materiál sa predkladá na rokovanie vlády SR bez rozporov.